Taloyhtiöiden isännöitsijät joutuvat toisinaan todistamaan aivan käsittämättömiä tapauksia.

Siksi isännöitsijät eivät mielellään kerro tarinoita yhtiöiden päättömyyksistä omalla nimellään.

– Yhtiökokouksissa kaikki on mahdollista, etenkin virallisen osuuden ulkopuolella. Usein mennään henkilökohtaisuuksiin ja sanotaan toiselle tosi pahasti, kokenut isännöitsijä kertoo kokouskokemuksistaan IS:lle.

– Sitä on jouduttu rikosilmoituksiakin tekemään laittomista herjauksista. Toisaalta tuntuu, että tällainen käytös on hieman vähentynyt viimeisen kymmenen vuoden aikana.

Remontista päättäminen kuumentaa

Kuumissa tunnelmissa taloyhtiön johto voi huomata tulleensa syrjäytetyksi.

– Hallituksia on vaihdettu jonkun yksittäisen agiteeraajan mielipiteen mukaan. Seuraavassa kokouksessa sitten onkin taas palautettu vanha hallitus valtaan.

” Tyttö ei ymmärtänyt, että neste valui viemäröintijärjestelmän kautta alakerran parvekelaseihin ja värjäsi ne keltaisiksi.

Toinen kokenut isännöitsijä tietää, että varsinkin remonteista päättäminen voi mennä joskus päättömäksi.

– Ensin on valmisteltu urakkaa vuosien ajan: tehty kaikki suunnitelmat ja kuntokartoitukset laboratoriotestejä myöten. Sitten joku väittää kokouksessa, että nyt isännöitsijä tai joku hallituksen jäsen ajaa jonkun rakennusliikkeen tai korjausfirman etua.

Alan klassikko on osakas, joka unohtaa täydellisesti aiemmat kokoukset selvityksineen.

– Vastaan on tullut tilanteita, jossa remontin hinnasta pöyristynyt osakas julistaa suurella rintaäänellä, että hänen velipoikansa tyttären sulho tekisi kaiken paljon halvemmalla. Välttämättä ehdotetulla tekijällä ei ole edes mitään firmaa, ja ajatellaan, että homma voitaisiin hoitaa firaabelipohjalta ilman kuittia.

Tällaiset puskista tulleet heitot ovat hankalia sekä paikalla olevien ammattilaisten että koko yhtiökokouksen näkökulmasta. Isännöitsijä toivoo, että vaihtoehtoiset esitykset kerrottaisiin ennakkoon.

– Vaikka kuinka olisi remontti kilpailutettu, niin yhtäkkiä haastetaan ja sanotaan, että asia on näin. Tällaisten väitteiden selvittämiseen menee hirveästi turhaa aikaa ja energiaa.

Miljoona ei huolestuta, euro huolestuttaa

Näkemykset remontin tarpeesta ja mittakaavasta vaihtelevat myös selvästi. Huhu- ja kuulopuheet riittävät usein kumoamaan asiantuntijoiden lausunnot. Tai sitten ulkosivuremontin tarve arvioidaan katselemalla julkisivua pihalta.

– Monet osakkaat peittävät silmänsä totuudelta, vaikka klinkkerilaatat putoaisivat seinästä. Toiset väittävät tiukasti, ettei mitään remonttia tarvita.

– Mutta kun vahinko sattuu omaan kylpyhuoneeseen, niin remontti pitäisikin aloittaa heti.

” Remontin hinnasta pöyristynyt osakas julistaa suurella rintaäänellä, että hänen velipoikansa tyttären sulho tekisi kaiken paljon halvemmalla.

Toisaalta kokouksen mielekkyyttä voi haastaa myös pikkuasioilla.

– Jokin miljoonan euron remontti voi mennä läpi tuosta vaan, mutta sitten joku nostaa metelin vaikkapa siitä, että pesutuvan maksu nousee eurolla. Asiasta sitten käydään puolen tunnin keskustelu!

Isännöitsijät kertovat törmänneensä muun muassa seuraaviin tapauksiin.

Ihana ääni ratkaisi isännöitsijän

Erään helsinkiläisen taloyhtiön vuosikokouksessa todettiin, että hallitus oli luottamuspulan vuoksi joutunut kilpailuttamaan isännöintisopimuksen ja valitsemaan uuden isännöitsijän.

” Hallituksen naispuolinen puheenjohtaja kertoi lopulliseksi syyksi sen, että isännöitsijällä oli niin ihana ääni puhelimessa.

Vuosikokouksessa eräs kauppatieteiden ylioppilas tiedusteli, miksi hallitus päätyi juuri kyseiseen isännöitsijään. Hallituksen naispuolinen puheenjohtaja kertoi lopulliseksi syyksi sen, että isännöitsijällä oli niin ihana ääni puhelimessa.

Parvekelasit vaihtoivat väriä

Kerrostaloon tehtiin julkisivuremontti, jonka yhteydessä asennettiin myös parvekelasit. Pian soitti eräs osakas ja valitti, että laseissa on jotain vikaa, sillä ne muuttuvat kovalla pakkasella keltaisiksi.

Menin käymään paikalla kameran kanssa reklamoidakseni lasien toimittajalle. Paikan päällä paljastui, että yläkerrassa asui nuori opiskelijatyttö, jolla oli kaksi isohkoa koiraa. Tyttö ei halunnut lähteä kovalla pakkasella ulkoiluttamaan koiriaan, joten hän laittoi parvekkeelleen sanomalehtiä ja pissatti koirat siellä.

Tyttö ei ymmärtänyt, että neste valui viemäröintijärjestelmän kautta alakerran parvekelaseihin ja värjäsi ne keltaisiksi. Tapaus päättyi sopuun, sillä tyttö kävi putsaamassa lasit.

Esillä toissa vuoden tilipäätös

Keskisuomalaisen taloyhtiön yhtiökokous oli ollut käynnissä jo jonkin aikaa, kun eräs akateemisen koulutuksen saanut osakas kysyi: ”Herra puheenjohtaja, miksi tässä kokouksessa päätetään uudelleen edellisvuoden tilinpäätöksestä ja taseesta?”

Todennäköisesti isännöitsijä oli kiireessään lähettänyt varsinaisen aineiston ohessa vanhan tilinpäätöksen. Vaikka vuosikokouksen asiakirjat kulkevat monen seulan läpi, kukaan ei todennäköisesti ollut paneutunut yksityiskohtaisesti varsinaisen aineiston sisältöön. Eipä muuta kuin uusi kokous ja oikeat asiakirjat mukaan.

Kallis kuntoarvio ja köynnökset

Pohjoissuomalaisen taloyhtiön vuosikokouksessa syntyi kaksi vastakkaista ryhmittymää, jotka kävivät voimakasta debattia julkisivusta. Toisten mielestä pinnoitteelle voi jatkossakin sijoittaa viherkasveja ja smuita köynnöksiä lisäämään viihtyisyyttä, toisten mielestä ei.

Koska yhteistä ratkaisua ei syntynyt, päätettiin, että ulkopuolinen taho selvittää, kuinka asiassa tulisi toimia. Yhtiökokouksen päätöksellä hallitus sitten tilasi ulkoseiniä ja julkisivuja koskevan kuntoarvion. Jo silmämääräisestikin havaitut seinäkasvillisuuden aiheuttamat pintavauriot todettiin myös ansiokkaassa raportissa.

Raportin hinta toimenpidesuosituksineen vastasi kahden kuukauden yhtiövastikkeiden määrää. Vuosikymmenten myötä viherkasvien ja köynnösten aiheuttamien vaurioiden korjaaminen maksoi puolestaan useita satojatuhansia euroja.